《莲华洞答友人》
宋代·洪刍

莲峰耸崔巍，在眼昔未到。发兴空盘纡，舒写属吟啸。

五老如有情，遥岑动清眺。新篇下紫霄，语我游历妙。

物景会相忘，烟霞领其要。坐石掬清流，缘云睨奔峭。

悠然俛仰间，无心乃同调。偕游会有期，山灵勿腾笑。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。